**ΧΡΗΜΑ ΚΑΙ ΤΡΑΠΕΖΕΣ ΣΤΗ ΒΟΥΛΓΑΡΙΑ**

Η Βουλγαρία είναι στην ΕΕ αλλά όχι στη ζώνη του €. Αυτό σημαίνει ότι διαθέτει εθνικό νόμισμα, το λέβ (LEV), αν και στη συντριπτική πλειοψηφία των συναλλαγών σας μπορείτε να χρησιμοποιήσετε και €. Καλό είναι πάντως να κάνετε λέβα, γιατί σε αρκετές συναλλαγές μπορεί να χάσετε. Η ισοτιμία είναι 1€=1,9558 λέβα και το βουλγαρικό νόμισμα είναι απόλυτα συνδεδεμένο με το €, με σταθερή ισοτιμία.

Η ισοτιμία $/lv είναι 1/1,48 και ₤/lv 1/2,30. Καλύτερο είναι να ανταλλάξετε χρήματα σε κάποια τράπεζα όπου θα βρείτε ισοτιμία 1/1,95. Σε ξενοδοχεία αντιμετωπίσαμε ισοτιμίες (και φυσικά δεν ανταλλάξαμε) 1/1,80! και σε ανταλλακτήρια συναλλάγματος του Bansko 1/1,85 κοντά στα lift και 1/1,90 παρακάτω κοντά στο ιστορικό κέντρο του Bansko (και να σκεφτείτε ότι έγραφαν απ’ έξω no commission!, που να είχαν δηλαδή και προμήθεια).

Επομένως τράπεζα και πάλι τράπεζα. Οι τράπεζες είναι συνήθως ανοιχτές Δευτέρα με Παρασκευή 9:00- 16:00 (μπορεί και αργότερα). Το Lev υποδιαιρείται σε 100 στοτίνκι (βουλγ. стотинки, «stotinka», стотинка). Για όσους μαζεύουν τα νομίσματα των χωρών που επισκέπτονται για συλλεκτικούς λόγους να ενημερώσουμε ότι θα βρείτε χαρτονομίσματα: 1lv, 2lv, 5lv, 10lv, 20lv & 50lv και κέρματα: 1st, 2st, 5st, 10st, 20st, 50st & 1lv

**ΤΗΛΕΠΙΚΟΙΝΩΝΙΕΣ ΣΤΗ ΒΟΥΛΓΑΡΙΑ**

Στη Βουλγαρία θα βρείτε πολλά internet café σε όλες τις πόλεις άνω των 10.000 κατοίκων με χρέωση που δεν ξεπερνά τα 2lv (1€) την ώρα σε καμία περίπτωση, αν και στη μεγάλη πλειοψηφία των ξενοδοχείων (από 3 αστέρια πάνω) προσφέρεται δωρεάν ασύρματη σύνδεση στο διαδίκτυο. Μπορείτε ασφαλώς να αξιοποιήσετε την υπηρεσία roaming των κινητών σας τηλεφώνων ή και να προμηθευτείτε νέα βουλγάρικη καρτοκινητή.

Αν δεν θέλετε να μπλέξετε με αυτά και επιθυμείτε απλά μια τηλεκάρτα (fonokarta) ώστε να λέτε ένα γεια στην πατρίδα τότε μπορείτε να προμηθευτείτε από κιόσκια και ταχυδρομεία (ανοιχτά Δευτέρα με Σάββατο 8:30- 17:30) μια τηλεκάρτα (10 lv αρκούν για 8 κλήσεις των 2 λεπτών στην Ελλάδα όπως υπολογίσαμε) είτε για τα πορτοκαλί καρτοτηλέφωνα (Bulfon) είτε για τα μπλε καρτοτηλέφωνα (Betcom). Ο διεθνής κωδικός της Βουλγαρίας είναι 0123 και οι αριθμοί έκτατης ανάγκης: Άμεση Δράση: 166, Πρώτες Βοήθειες: 150 και Πυροσβεστική: 160.

**ΦΑΓΗΤΟ ΣΤΗ ΒΟΥΛΓΑΡΙΑ**

Αν θέλετε να φάτε κάπου στη Βουλγαρία θα πρέπει να επισκεφτείτε κάποιο από τα παρακάτω: PECTOPAHT, MEXAHA, XAH пицария (ρεστοράν, μεχανά, χάνι, πιτσαρία). Το φαγητό στη Βουλγαρία είναι καλό και φθηνό. Η κουζίνα τους βρίσκεται κοντά με τη δική μας και έτσι θα φάτε γευστικά. Δοκιμάστε οπωσδήποτε:

* Πέστροφα ψητή, τηγανιτή ή στη γάστρα. пъстърва
* Ψητά κρεατικά στη σκάρα (χοιρινό, αρνί, λουκάνικο, κεμπάμπ) ένα mix grill θα σας καλύψει. скара
* Σούπα με φασόλια. бобена супа
* Καβουρμά με ομελέτα (εδώ το λένε καβαρμά)- το φτιάχνουν και στην Θράκη. Кавърма в омлет
* Σαλάτα εποχής με τριμμένο λευκό τυρί και σαλάτα με σος γιαουρτιού. салата
* Κίτρινο τηγανητό τυρί με κρούστα από αυγό, φρυγανιά και αλεύρι. пържен кашкавал
* Στις λιγότερο εμπορικές- τουριστικές περιοχές θα φάτε με λιγότερο 10€ τα 2 άτομα (2 κυρίως πιάτα, 1 ορεκτικό, 1 σαλάτα, 2 μπύρες), ενώ στις πιο τουριστικές (π.χ Bansko) με τουλάχιστον 15€ τα 2 άτομα.

**ΚΑΦΕ ΣΤΗ ΒΟΥΛΓΑΡΙΑ**

Αν είστε εθισμένοι στην καφεΐνη, ο καφές δεν θα σας λείψει στη Βουλγαρία και δε μιλάμε μόνο για τις καφετέριες της Βουλγαρίας αλλά για τα χιλιάδες αυτόματα μηχανήματα καφέ που θα βρείτε ακόμη και σε μικρά χωριά κυρίως στις κεντρικές πλατείες αλλά και σχεδόν έξω απ’ όλα τα ψιλικατζίδικα. Από τα μηχανήματα αυτά μπορείτε να προμηθευτείτε σε πλαστικό ποτηράκι ζεστό νες, καπουτσίνο, εσπρέσσο, μοκασίνο, τσάι, σοκολάτα σε τιμές που κυμαίνονται από 0,20€ έως 0,30€! Γι’ αυτό να έχετε μαζί σας κέρματα των 5st, 10st, 20st, 50st ή 1lv (δίνει και ρέστα).

Στις καφετέριες μπορείτε να βρείτε καφέ από 0,40€ μέχρι 2,00€ ανάλογα με την τουριστική προβολή καφέ περιοχής.

**ΚΡΑΣΙΑ & ΑΛΛΑ ΟΙΝΟΠΝΕΥΜΑΤΩΔΗ ΣΤΗ ΒΟΥΛΓΑΡΙΑ**

Η Βουλγαρία φημίζεται και όχι άδικα για τα κρασιά της. Ένα μπουκάλι καλό κρασί σε μια ταβέρνα μπορεί να σας κοστίσει από 4 έως 7€.

Στα super market μπορείτε να βρείτε μεγάλη γκάμα βουλγαρικών κρασιών σε καλές τιμές. Κρασί πάντως παράγει ολόκληρη η νότια Βουλγαρία. Σε πολλά σημεία θα δείτε να πωλούν και χύμα κρασί που στις περισσότερες των περιπτώσεων είναι αρκετά καλό.

**ΑΓΟΡΕΣ & ΩΡΑΡΙΑ ΛΕΙΤΟΥΡΓΙΑΣ ΣΤΗ ΒΟΥΛΓΑΡΙΑ**

Στη Βουλγαρία μπορείτε να βρείτε τα περισσότερα από τα προϊόντα super market που καταναλώνουμε στην Ελλάδα σε τιμές το πολύ στο 50%. Τα οινοπνευματώδη ποτά (που ενδιαφέρουν αρκετούς) είναι ασφαλώς πολύ φθηνότερα λόγω χαμηλότερης έμμεσης φορολογίας (ΦΠΑ και ειδικοί φόροι κατανάλωσης).

Σε ηλεκτρικά είδη και επώνυμο ρουχισμό δεν είδαμε μεγάλες διαφορές. Από τη Βουλγαρία μπορείτε να προμηθευτείτε ποιοτικά καλλυντικά από Ροδόνερο και Ροδέλαιο μιας και η χώρα καλλιεργεί μεγάλες εκτάσεις με τριαντάφυλλα. Θα βρείτε προϊόντα της φίρμας ROSE ακόμη και σε καταστήματα σουβενίρ. Προτείνουμε να προμηθευτείτε καλλυντικά της φίρμας αυτής αλλά και άλλων από φαρμακεία όχι γιατί στα άλλα καταστήματα πωλούν μαϊμούδες αλλά λόγω συνθηκών αποθήκευσης, θερμοκρασίας κ.λπ.

Άλλα πραγματάκια που μπορείτε να αγοράσετε σαν σουβενίρ αλλά και για καθημερινή χρήση είναι: πυρίμαχες, κεραμικές γάστρες σε διάφορα μεγέθη, παραδοσιακά αρώματα στις γνωστές ξύλινες θήκες, κιλίμια, ποδιές και τραπεζομάντιλα σε αποχρώσεις του κόκκινου και του πράσινου, κάλτσες από μαλλί προβάτου (πολύ ζεστές και άοσμες σε ακραίες συνθήκες!), γούνινα καπέλα κ.α. Τα καταστήματα είναι ανοιχτά συνήθως Δευτέρα με Παρασκευή 8:30- 18:00 και το Σάββατο 8:30- 14:00 αν και επικρατεί μια σχετική αναρχία. Τα καταστήματα είναι κλειστά στις εξής αργίες: 1 Ιανουαρίου, 3 Μαρτίου, Κυριακή & Δευτέρα του Πάσχα, 1 & 24 Μάη, 6 & 22 Σεπτέμβρη, 25 & 31 Δεκεμβρίου.